**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. szeptember 13-i nyilvános rendkívüli ülésére**

**TÁRGY:**

**Balatonberény marketing-kommunikációs tervének kidolgozása**

**ELŐADÓ:**

**Druskoczi Tünde**

**polgármester**

**Tisztelt Képviselő-testület!**

Horváth Péter alpolgármester úr előterjesztése alapján a képviselő-testület 2021. november 25. napján tárgyalta a „Balatonberény marketing-kommunikációs tervének kidolgozása, összefüggésben a község turisztikai koncepciójával” napirendi pontot.

Az előterjesztés lényege szerint szükség van településünkön professzionális, mérésekre és adatokra építő külső és belső marketingre, valamint ennek részét képező marketingkommunikációra. A komplex marketingstratégia kidolgozása elengedhetetlen feladata önkormányzatunknak, meghatározva annak tárgyi és személyi feltételeit. Ennek megvalósulása és az ezzel kapcsolatos gyakorlati teendők elvégzése érdekében javaslatok hangzottak el egy szakképzett személy (turisztikai, kommunikációs és marketing referens) alkalmazására is, esetlegesen össszekapcsolva az önkormányzat pályázatfigyelési,-menedzselési feladataival. Az elmúlt években több gyakorlati lépés is megvalósult a témához kapcsolódóan, így például honlaptervezés, turisztikai egyesület alapítása, helyi turisztikai kiadvány elkészítése, kérdőíves kutatás, a 3B Turisztikai Egyesülethez való csatlakozás, települési arculat kialakítása, Balatonberény Község Idegenforgalmi marketing tervének elkészítése 2012-ben, Balatonberény idegenforgalmáról 2008-ban végzett kérdőíves felmérés, Települési logó használatára vonatkozó szabályzat tervezetének elkészítése.

A Képviselő-testület a 174/2021.(XI.25.) számú határozatával az előterjesztést megismerve és megtárgyalva úgy döntött, hogy a tárgyi és személyi feltételek meghatározását a 2022. évi költségvetési vita keretében tárgyalja.

Horváth Péter alpolgármester úr javaslatot tett a képviselő-testület 2022. január 27-i ülésére egy turisztikai, pályázati, kommunikációs és marketing referens munkakör létrehozására. A képviselő-testület az előterjesztést megvitatva 13/2022.(I.27.) számú határozatában úgy döntött, hogy a munkakör esetleges létesítését a 2022. évi költségvetés előkészítése érdekében megtartott, 2022. február 3-i informális megbeszélésén tovább tárgyalja.

A referensi munkakör létrehozásáról képviselő-testületi döntés nem született, az a 2022. évi költségvetésben tervezésre nem került.

A 2022. április 14-én megtartott képviselő-testületi ülésen a pénzügyi bizottság elnöke javasolta, hogy a képviselő-testület kérje fel a polgármestert, hogy Balatonberény község kommunikációs tervét a szeptember havi képviselő-testületi ülésre készítse elő. Alpolgármester úr kérte a határozati javaslat kiegészítését azzal, hogy a kommunikációs terv a marketing tervvel együtt kerüljön előkészítésre.

**A fenti határozati javaslat alapján a képviselő-testület 70/2022.(IV.14.) számú határozatában felkérte a polgármestert, hogy a 2022. szeptember havi ülésre készítse elő Balatonberény község kommunikációs és marketing tervét.**

A fenti témakör elválaszthatatlan részét képezi a Henger park előtti tájékoztató tábla felújításának, cseréjének, esetlegesen további tájékoztató táblák kihelyezésének megvitatása.

Erről a képviselő-testület több alkalommal is tárgyalt, 69/2022.(IV.14.) számú határozatával felkérte a polgármestert, hogy a 2022. május havi testületi ülésre a Hengerpark előtt lévő tájékoztató tábla felújítására szerezzen be árajánlatot. Az előkészítés során a Térkép Kft. árajánlatot nyújtott be Balatonberény vektoros, digitális térképének szállítására és felhasználására. A képviselő-testület az árajánlatot a 2022. május 26-i ülésén megvitatta, melynek keretében az ajánlat elfogadását nem támogatta, a napirend tovább tárgyalása mellett döntött.

Szintén több alkalommal foglalkozott a képviselő-testület a község honlapjának megújításával, illetve a 2022.augusztus 18-i rendkívüli képviselő-testületi ülésen szóba került a helyi újság arculatának esetleges megváltoztatása is. E kérdéskörök szintén szerves részét képezik Balatonberény marketing-kommunikációs tervének.

A honlap fejlesztése, arculatváltása érdekében a testület a 93/2020.(IX.24.) számú határozatával felkérte Härtel Sebastian képviselőt, hogy készítse el az erre vonatkozó pályázati kiírást. A felkérés alapján, képviselő úr által elkészített pályázati felhívás tervezetet a testület a 2020. október 29-i ülésen megvitatta és 124/2020.(X.29.) számú határozatával kérte a napirend előkészítőjét, hogy a bírálati szempontokra vonatkozóan a 2020. november havi ülésre dolgozzon ki egy pontozási rendszert. Azóta a képviselő-testület a honlap esetleges fejlesztéséről nem tárgyalt.

Javaslom, hogy a T. Képviselő-testület a fentebb felvázolt, komplex kérdéskört a 2022. november havi rendes ülésén, egy egységes keretbe foglalva vitassa meg azzal, hogy annak előkészítésére kérje fel Horváth Péter alpolgármester urat.

**Határozati javaslat:**

Balatonberény Község Önkormányzat Képviselő-testülete az előterjesztést megismerte, megtárgyalta és úgy döntött, hogy Balatonberény marketing és kommunikációs tervéről a 2022. november havi soros ülésen dönt és felkéri Horváth Péter alpolgármestert annak előkészítésére.

Határidő: 2022. november havi soros ülés

Felelős: Horváth Péter alpolgármester

Balatonberény, 2022. szeptember 2.

Druskoczi Tünde sk.

polgármester